b'\n_START_ARTICLE_\nAmbientin\xc4\x97 muzika\n_START_PARAGRAPH_\nAmbientin\xc4\x97 muzika arba atmosferin\xc4\x97 muzika (angl. ambient)\xc2\xa0\xe2\x80\x93 muzikos \xc5\xbeanras, kuriame didel\xc4\x97 svarba skiriama garsui, melodijai. Savyje turi d\xc5\xbeiazo, Naujojo Am\xc5\xbeiaus, elektronin\xc4\x97s muzikos, kartais regio, roko, akademin\xc4\x97s muzikos, noise element\xc5\xb3. Atliekama elektroniniais, \xc4\xafvairiais tautiniais pasaulio instrumentais, kartojami trumpi ir paprasti motyvai. Ambientin\xc4\x97je muzikoje did\xc5\xbeiausias d\xc4\x97mesys skiriamas skamb\xc4\x97jimo erdvei\xc2\xa0\xe2\x80\x93 da\xc5\xbenai naudojamas klausytoj\xc4\x85 i\xc5\xa1 vis\xc5\xb3 pusi\xc5\xb3 apsupantis erdvinis efektas. Tembrai da\xc5\xbeniausiai \xc5\xa1veln\xc5\xabs, o melodijos svaigios. Neretai ambientin\xc4\x97 muzika susiejama su vaizdin\xc4\x97mis projekcijomis\xc2\xa0\xe2\x80\x93 vyrauja ram\xc5\xabs ir paslaptingi vaizdai, monta\xc5\xbeas labai l\xc4\x97tas ir sklandus (tod\xc4\x97l ambientiniai garso takeliai da\xc5\xbenai naudojami filmuose ir laidose)._NEWLINE_Ambientin\xc4\x97 muzika da\xc5\xbenai persipina su Naujojo Am\xc5\xbeiaus muzika._NEWLINE_Ambientin\xc4\x97s muzikos pradininku laikomas Brian Eno.'